b'\n_START_ARTICLE_\nAmalienborgas\n_START_PARAGRAPH_\nKopenhagos Amalienborgo r\xc5\xabmai (dan. Amalienborg Slot) yra Danijos karali\xc5\xa1kosios \xc5\xa1eimos \xc5\xbeiemos rezidencija. Tai yra ketveri\xc5\xb3 r\xc5\xabm\xc5\xb3, i\xc5\xa1sid\xc4\x97s\xc4\x8diusi\xc5\xb3 aplink centrin\xc4\x99 a\xc5\xa1tuonkampio formos aik\xc5\xa1t\xc4\x99, kompleksas. R\xc5\xabm\xc5\xb3 fasadai papuo\xc5\xa1ti kolonomis ir laikomi Danijos Baroko \xc5\xa1edevrais. Aik\xc5\xa1t\xc4\x97s centre yra raito Frederiko V-ojo statula._NEWLINE_R\xc5\xabmai iki \xc5\xa1iol yra Danijos karali\xc5\xa1kosios \xc5\xa1eimos nuosavyb\xc4\x97, juose reziduojant karalienei i\xc5\xa1keliama v\xc4\x97liava. Jei r\xc5\xabmuose yra karali\xc5\xa1koji \xc5\xa1eima kasdien 12 valand\xc4\x85 prie r\xc5\xabm\xc5\xb3 vyksta sargybos pasikeitimo ceremonija._NEWLINE_Amalienborgas buvo pastatytas keturioms didik\xc5\xb3 \xc5\xa1eimoms, ta\xc4\x8diau 1794 m. vasario 26 d. sudegus Christiansborgo piliai, karali\xc5\xa1koji \xc5\xa1eima supirko r\xc5\xabmus ir perk\xc4\x97l\xc4\x97 \xc4\xaf Amalienborg\xc4\x85 savo rezidencij\xc4\x85.\n_START_SECTION_\nPirmasis Amalienborgas\n_START_PARAGRAPH_\nDabartin\xc4\x97s rezidencijos vietoje 1669-1673 m. buvo Frederiko III-ojo Braun\xc5\xa1veigo-Liuneburgo princesei Sofijai Amalijai pastatyta pasilinksminim\xc5\xb3 pilis. Karalius mir\xc4\x97 1670 m. ir nesulauk\xc4\x97 r\xc5\xabm\xc5\xb3 pastatymo, o Sofija Amalija, kurios antruoju vardu pavadinti r\xc5\xabmai, \xc4\x8dia gyveno iki savo mirties 1685 m._NEWLINE_1689 m. \xc5\xa1alia buvusiame teatro pastate kilo gaisras, kuris persimet\xc4\x97 \xc4\xaf Amalienborg\xc4\x85, liepsnos sunaikino r\xc5\xabmus, kuriuose \xc5\xbeuvo 180 \xc5\xbemoni\xc5\xb3. Pilies vietoje, kuri buvo Kopenhagos miesto sienos ribose, kur\xc4\xaf laik\xc4\x85 nieko nebuvo statoma. XVIII a. prad\xc5\xbeioje Frederikas IV \xc4\x8dia viduryje pranc\xc5\xabzi\xc5\xa1ko parko pastat\xc4\x97 nedidel\xc4\xaf pavilion\xc4\x85.\n_START_SECTION_\nKeturi\xc5\xb3 r\xc5\xabm\xc5\xb3 kompleksas\n_START_PARAGRAPH_\n300-\xc5\xb3j\xc5\xb3 Oldenburg\xc5\xb3 dinastijos metini\xc5\xb3 proga Frederikas V-asis suk\xc5\xabr\xc4\x97 plan\xc4\x85 kaip i\xc5\xa1pl\xc4\x97sti iki tol viduram\xc5\xbei\xc5\xa1k\xc4\x85 Kopenhag\xc4\x85 ir Pranc\xc5\xabzijos pavyzd\xc5\xbeiu pastatyti nauj\xc4\x85 barokin\xc4\xaf miesto kvartal\xc4\x85. \xc5\xa0io Frederikstadeno pagrindiniu akcentu tur\xc4\x97jo b\xc5\xabti a\xc5\xa1tuonkampio formos aik\xc5\xa1t\xc4\x97, supama didik\xc5\xb3 r\xc5\xabm\xc5\xb3 su centrine a\xc5\xa1imi \xc4\xaf Marmurin\xc4\x99 ba\xc5\xbeny\xc4\x8di\xc4\x85. Atsakingu u\xc5\xbe projekto \xc4\xafgyvendinim\xc4\x85 1749 m. buvo paskirtas r\xc5\xabm\xc5\xb3 architektas Nicolai Eigtved._NEWLINE_Numatytame naujajame kvartale karalius pasi\xc5\xabl\xc4\x97 sklypus statybai \xc4\xafvairioms Danijos didik\xc5\xb3 \xc5\xa1eimoms. Su s\xc4\x85lyga, kad bus laikomasi Eigtvedso plan\xc5\xb3, statytojai gavo 40 met\xc5\xb3 atleidim\xc4\x85 nuo mokes\xc4\x8di\xc5\xb3. Darbai prad\xc4\x97ti 1750 m. 1754 m. buvo pabaigti pirmieji r\xc5\xabmai, pastatyti Adam Gottlob Moltke, 1757 m. baigti i\xc5\xa1 Hol\xc5\xa1teino kilusios graf\xc4\x97s Schack r\xc5\xabmai. 1760 m. baigta barono Brockdorff ir grafo Levetzau r\xc5\xabm\xc5\xb3 statyba. \xc5\xa0iuose r\xc5\xabmuose, kaip tuomet \xc4\xafprasta, buvo gyvenama tik retkar\xc4\x8diais, nes didik\xc5\xb3 \xc5\xa1eimos be miesto nam\xc5\xb3 tur\xc4\x97jo didelius dvarus u\xc5\xbemiestyje._NEWLINE_1794 m. Kopenhagos miesto pilyje Christiansborge kilo didelis gaisras, kuris prakti\xc5\xa1kai visi\xc5\xa1kai sunaikino pastat\xc4\x85, o karalius Kristijonas VII-asis liko be b\xc5\xabsto. Moltke \xc5\xa1eima, kuri tur\xc4\x97jo dideles valdas Fiune ir savo r\xc5\xabmais Kopenhagoje naudojosi retai, perdav\xc4\x97 juos karaliui. Palaipsniui karali\xc5\xa1koji \xc5\xa1eima \xc4\xafsigijo ir likusius r\xc5\xabmus ir \xc4\xafk\xc5\xabr\xc4\x97 \xc4\x8dia savo rezidencij\xc4\x85. Christiansborgo pilis buvo atstatyta tik reprezentatyviniams tikslams, \xc4\x8dia v\xc4\x97liau \xc4\xafsik\xc5\xabr\xc4\x97 Danijos parlamentas ir auk\xc5\xa1\xc4\x8diausiasis teismas._NEWLINE_Moltke ir Schack r\xc5\xabmai XIX a. buvo sujungti klasicistiniais vartais. Stogo terasa sudar\xc4\x97 galimyb\xc4\x99 patekti i\xc5\xa1 vien\xc5\xb3 r\xc5\xabm\xc5\xb3 \xc4\xaf kitus nei\xc5\xa1einant \xc4\xaf aik\xc5\xa1t\xc4\x99.'